Mej. Heelal terug in SAMej. Heelal, Zozibini Tunzi, land in Suid-Afrika. (Foto: Kopano Tlape. GCIS) Suid-Afrika se eie skoonheidskoningin Zozibini Tunzi het Saterdag teruggekeer na eie bodem, nadat sy Desember in Atlanta, Georgia, as die nuwe Mej. Heelal gekroon is. Suid-Afrikaners het in honderdtalle opgedaag om haar by die Internasionale Lughawe OR Tambo in Johannesburg te verwelkom. Sy het die afgelope week oor haar tuiskoms gesê: “Ek kan nie wag om die energie te beleef wanneer ek terugkeer nie. Hierdie oorwinning gaan nie net oor myself nie. Ek deel dit met alle Suid-Afrikaners en tel die dae totdat ek dit saam met my mense kan vier.” Sy sê ook sy het sonskyn en ryk kultuur van Suid-Afrika gemis terwyl sy in New York was. Op die vraag wat sy eerste gaan eet terug by die huis, het sy geantwoord: “Definitief Nando’s. Hulle het nie Nando’s daar waar ek in New York gewoon het nie en ek sien so baie uit daarna om dit weer te eet.” Tunzi sê haar lewe het heeltemal verander vandat sy as Mej. Heelal aangewys is en sy dink nie dit sal ooit weer dieselfde wees nie. “Ek het nog nooit voorheen die geleentheid gehad om in die buiteland te reis nie en sedertdien het ek soveel wonderlike plekke besoek en mense ontmoet wat ek nooit gedroom het ek sal ontmoet nie.” Mej. Heelal, Zozibini Tunzi, land in Suid-Afrika. (Foto: Kopano Tlape GCIS) Daar word verwag dat sy ŉ besoek aan Kaapstad sal aflê en dan na die twee dorpe waar sy grootgeword het, Tsolo en Dutywa in die Oos-Kaap, sal gaan. Hier sal sy haar familie ontmoet, wat volgens Tunzi haar grootste aanhangers is. Sy sal ook haar voormalige laerskool besoek. Tunzi wil ook ŉ nuwe skool hier bou. Later die week sal sy in ŉ oop bus deur die strate van Johannesburg toer om haar aanhangers hier te groet. Werner Wessels, Tunzi se kompetisieafrigter, het Saterdag gesê hulle is almal so opgewonde om Tunzi terug te verwelkom. “Dít is so ŉ historiese oorwinning en ons kan nie wag om saam met haar en die hele Suid-Afrika fees te vier nie.”